Urrutikoetxeak eta Imazek zeharo galduta zirudien partida irabazi dute Getarian Altuna III eta Mariezkurrenaren aurka | Geuria\nUrrutikoetxeak eta Imazek zeharo galduta zirudien partida irabazi dute Getarian Altuna III eta Mariezkurrenaren aurka\nZaratamo eta Oiartzunekoak 21-22 irabazi zuten Altuna III-Mariezkurrena bikoteari Getariako Sahatsagan jokatutako eskuz binakako partida 13-21 galtzen zihoazenean. Bi taldeen akatsek eraman zituzten jokalariak galduta zirudien emaitza horretara, baina gorriz jantzitako Mikel Urrutikoetxeak eta Ander Imazek akatsik gabeko 9 tantu egin zituzten partidaren azken momentuan, topaketako behin betiko emaitza 21-22 izanik.\nUrrutikoetxea // aspepelota.eus\nZaratamo eta Oiartzunekoak 21-22 irabazi zuten Altuna III-Mariezkurrena bikoteari Getariako Sahatsagan jokatutako eskuz binakako partida 13-21 galtzen zihoazenean. Bi taldeen akatsek eraman zituzten jokalariak galduta zirudien emaitza horretara, baina gorriz jantzitako Mikel Urrutikoetxeak eta Ander Imazek akatsik gabeko 9 tantu egin zituzten partidaren azken momentuan, topaketako behin betiko emaitza 21-22 izanik. Garaipen honek bosgarren postuan utzi ditu Baikokoak, eta puntu inportantea eskuratu dute eskuz binakako play-offa jokatzeko aukera izanik. Altuna eta Mariezkurrenari, bestalde, gauzak zaildu zaizkie eta hirugarren postuan daude.\nHasiera batean Aspeko Altuna eta Mariezkurrena hasi ziren tantuak gehitzen eta berebiziko abiadura hartu zuten aldageletara joan baino lehen: 10-16, 12-19 eta 13-21eko emaitzak eskuratuz. Hala ere, Mariezkurrena ez zen guztiz eroso sentitu Sahatsaga frontoian eta gainera, ordura arte Baikoko jokalarien pultsoa ahula bazen ere Urrutikoetxea erasotzaileagoa bueltatu zen aldageletatik, akatsik gabeko 9 tantu horien ostean markagailuari buelta emanez.\nGetarian bizitakoa Urrutikoetxearen 2015ean Juan Martinez de Irujoren aurkako gainditzea gogora ekarri zien partida ikusi zuten pertsona askori. 66,30 minutuko eta 506 pilotakadako partida gogoangarria izan zen Sahatsagan jokatutakoa.\nSailkatuta: Ander Imaz, Kirola, Mikel Urrutikoetxea, pelota, Urrutikoetxea, Zaratamo\nMoiordin auzoko Irisgarritasun Planaren zirriborroa aurkeztu du Zaratamok\nKaleen garbiketarako kontratu berria indarrean jarriko dute martxoaren bukaeran 2024ra arte


IKASITAKOA ERABILI... NOLA, BAINA? AHOLKUAK BEHAR DITUGU! - basaerabiltzenbasaerabiltzen\n← SILVIA ETA KATXARROA\nEUSKARA MUNDUKO 51. HIZKUNTZA →\nEguneroko bizimoduan eta lanean askotan sentitu duguna bideo honetan azaltzen saiatzen da Javi Santos Mondragon Taldeko Otalora enpresako langilea. Guk ere antzeko sentsazioak izan ditugu behin baino gehiagotan, ezta? Lotsa, beldurra, hanka sartzeko beldurra, konfiantza eza… baina tira! aurrera goaz apurka-apurka eta ez dugu etsiko.\nOraingoan, egunotan sinatzen ari garen konpromisoen kontratuari klausula gehigarri bat erantsi nahi diogu, zuen aholku zerrenda, alegia.\nHauxe da egitekoa: bideoa ikusi ondoren eta zuen eskarmentutik abiatuta, zeintzuk dira erabilera sustatzeko eman ditzakezuen aholkuak? Egingo dugu denon arteko aholku zerrenda potoloa?\nEsan barik doa zuen parte hartzea funtsezkoa dela… Imajina ezazue erabilera planean gauden guztiok aholku bana emango bagenu… Ingu??? Animo!!! Aholkuak beti doakoak izaten dira eta!!!\n2 Responses to IKASITAKOA ERABILI… NOLA, BAINA? AHOLKUAK BEHAR DITUGU!\n2013(e)ko urtarrilak 22 12:48\nLanean euskara ere erabil dezakegula sentitu; eguneroko lanean nola gauzatu dezakegun pentsatu eta azkenik, egin eta kitto.\nHori bezain erraza (edo zaila)… zeuek esan!\n2013(e)ko urtarrilak 25 12:00\nBi aholku ditut euskara erabiltzeko, edo behintzat erabiltzea errezteko, ez dira berriak ez eta originalak baina nik praktikan jarri ditut eta baliogarriak izan litezke besteentzat be.\nLehenengoa: ez naiz egunkari eroslea baina berriki Berria erosten hasi naiz astean behin, eta etxetik dekot eskuragarri (edo ez hain ez eskuragarri, hortik botata…). Apurka-apurka, momentu libre txikiren bat dekotenean, artikulutxo bat irakurtzeari ekiten diot. Egunkari osoa saio batean irakurtzea nekagarri egiten zait, baina horrela errezago, hiztegia begituteko aukera be emoten dit eta.\nBestaldetik, irratizalea naizenez, etxean ditudan bi irratietatik bat euskarazko irrati kate batekin dekot presintonizatua, nire kasuan komunekoa, zenbat eta denbora gehiago emon komunean are eta euskara gehiago ikasiko duzu je, je…


192/2021 DEKRETUA, uztailaren 27koa, zeinaren bidez 17.631.227,15 euroko kredituak txertatzen baitira Euskal Autonomia Erkidegoko Administrazioaren 2021eko Aurrekontuan, EAEk bere gain hartu dituelako espetxe-arloko estatu-legeak betearazteko esparruan Estatuak eskualdatu dizkion eginkizunak eta zerbitzuak. - Eusko Jaurlaritza - Euskadi.eus\nOrgano arau-emailea: Ekonomia eta Ogasun Saila; Berdintasun, Justizia eta Gizarte Politiketako Saila\nLehenengo artikulua Kredituak txertatzea Euskal Autonomia Erkidegoko Administrazioaren 2021eko aurrekontuan.\nBigarren artikulua Kredituak txertatzearen ondorioak.\nHirugarren artikulua Kupoan gutxitze bat aldatzearen ondorioak.\nLaugarren artikulua Legebiltzarrari jakinaraztea.\nEuskadiko aurrekontu-araubidearen arloan indarrean diren lege-xedapenen testu bategina onartzen duen eta Euskal Autonomia Erkidegoko sektore publikoko fundazio eta partzuergoei aplikatu beharreko aurrekontu-araubidea arautzen duen maiatzaren 24ko 1/2011 Legegintzako Dekretuak 75. artikuluan xedatzen duenez, Euskal Autonomia Erkidegoak eskumen eta/edo zerbitzu berriak eskuratzen baditu Estatutik, eskumen-aldaketaren ondorioz sortutako obligazioak eta likidatuko diren ekonomia-eskubideak betetzeko behar diren kredituak txertatu beharko dira aurrekontu orokorretan; horretarako, Jaurlaritzak eskumen eta/edo zerbitzu berriari dagokion aurrekontua onartu beharko du ekitaldia amaitzeko geratzen den aldirako, Transferentzien Batzorde Mistoaren erabakia azkeneko aldiz Estatuko Aldizkari Ofizialean eta Euskal Herriko Agintaritzaren Aldizkarian argitaratu eta hogei egun baliodun igaro baino lehen.\n2021eko uztailaren 7ko Estatuko Aldizkari Ofizialean, ekainaren 29ko 447/2021 Errege Dekretua argitaratu da, zeina espetxe-arloko estatu-legeak betearazteko esparruan Estatuko Administrazioak Euskal Autonomia Erkidegoari eskualdatzen dizkion eginkizun eta zerbitzuei buruzkoa baita; eta 2021eko uztailaren 7ko Euskal Herriko Agintaritzaren Aldizkarian, uztailaren 6ko 169/2021 Dekretua argitaratu da, zeinaren bidez onartzen baita Transferentzien Batzorde Mistoak 2021eko maiatzaren 10ean arlo horri dagokionez hartutako erabakia.\nOndorioz, Ekonomia eta Ogasuneko sailburuaren eta Berdintasun, Justizia eta Gizarte Politiketako sailburuaren proposamenez, eta Gobernu Kontseiluak 2021eko uztailaren 27an egindako bilkuran proposamena aztertu eta onartu ondoren, honako hau\n1. 17.631.227,15 euroko gastuen egoera-orria onartzen da, betebehar hauei aurre egiteko behar den zenbatekoaz osatua: espetxe-arloko estatu-legeak betearazteko esparruan Estatutik hartutako eginkizun edo zerbitzu berrien ondoriozko betebeharrak.\nJasotako eskumen berriari dagokion sarreren egoera-orria 17.631.227,15 eurokoa da.\nAurreko apartatuetan aipatzen diren sarreren eta gastuen egoera-orriak 2021eko urriaren 1etik 2021eko abenduaren 31ra arteko aldiari dagozkio. Honela xehatzen dira:\nEkonomia eta Ogasun Sailak aurreko artikuluan aipatu diren gastuen eta sarreren egoera-orriak integratuko ditu Euskal Autonomia Erkidegoko 2021eko Aurrekontuan, dagozkion ondorio juridikoak izan ditzan, eta, bereziki, egoera-orri horien kontabilitatea, exekuzioa eta ondorengo likidazioa egoki gauza daitezen.\nMartxoaren 23ko 2/2007 Legearen bitartez, Euskal Autonomia Erkidegoko Aurrekontuak finantzatzeko foru-aldundiek egin beharreko ekarpenak zehazteko eta baliabideak egoki banatzeko metodologia onartu zen 2007-2011 aldirako; bada, metodologia horren 9. artikuluaren 1. apartatuan xedatzen denarekin bat etorriz, Kupoaren metodologiatik sortutako kenkariei metodologiaren 2. artikuluan zehaztuak beste kenkari osagarri bat egingo zaie 2021eko ekitaldian, 17.631.227,15 eurokoa.\nAurreko apartatuan adierazitako metodologiaren 9.3 artikuluak xedatutakoarekin bat etorriz, eta eskualdatze berriak finantzatze aldera, foru-aldundiek Euskal Autonomia Erkidegoko Ogasun Nagusiari ekarpen berezi eta osagarri bat egingo diote 2021eko ekitaldian; 17.631.227,15 euroko ekarpena, hain zuzen ere.\nAurreko 2. eta 3. apartatuetan adierazitako ondorioak egun honetatik aurrera aplikatuko dira: espetxe-arloko eginkizunak eta zerbitzuak Euskal Autonomia Erkidegoari eskualdatzea eraginkorra den egunetik aurrera.\nAbenduaren 28ko 11/2017 Legeak Euskadiko Kupoa zehazteko metodologia onartu zuen 2017-2021 bosturterako; bada, metodologia horren 11. artikuluaren Bat eta Bi apartatuen arabera, 2021eko ekitaldiko kupo likidoa benetan gutxitzearen ondoriozko emaitza izango da behin betiko zenbatuko dena dekretu honen aurreko artikuluaren 2. apartatuan aipatutako kenkari osagarrian.\nEmaitza hori bera zenbatuko da, halaber, dekretu honen aurreko artikuluaren 3. apartatuan aipatu den ekarpen berezi eta osagarrian.\nBaimena ematen zaio Ekonomia eta Osasun Sailari, artikulu honetan ezarritakoa aplikatzearen ondorioz egin behar den aldaketa oro egiteko.\nEkonomia eta Ogasun Sailak, Eusko Jaurlaritzaren izenean, Eusko Legebiltzarreko Ekonomia, Ogasun eta Aurrekontu Batzordeari jakinaraziko dio dekretu honetan xedatutakoaren babesean egindako kreditu-kontsignazioa.\nDekretu honek 2021eko urriaren 1etik aurrera izango ditu ondorioak; hau da, eskualdatzearen eraginkortasun-egunetik aurrera.


Joxe Arregi Izagirre - Wikipedia, entziklopedia askea.\nJoxe Arregi Izagirre\nArtikulu hau ETAkideari buruzkoa da; praile eta idazlea gaitzat duena beste hau da: «Joxe Arregi Olaizola»\nArtikulu hau ETAkideari buruzkoa da; beste esanahietarako, ikus «Joseba Arregi (argipena)».\nJoxe Arregi Izagirre (Asteasu, Gipuzkoa, 1951 - Madril, Espainia, 1981eko otsailaren 13a) ETAko kidea zen. Espainiako Polizia Nazionalak egindako torturen ondorioz hil zen.\nJosé Ignacio Arregui Izaguirre\nMadril, 1981eko otsailaren 13a (29/30 urte)\n2 Carabanchelen hil zen\n3 Joxe Arregiren gorpuaren argazkiak\n4 Torturaren gaineko auzia\n5 Sendagileak ere bai\n6 Torturatzaileen geroko ibilbidea\n7 Herriaren oroimena\n1981eko otsailaren 4an Brigada Regional de Seguridad Ciudadana poliziako kideek atxilotu zuten Isidro Etxaberekin batera Madrilgo hirigunean. Atxilotu eta Dirección General de Seguridad de la Policíara eraman zituzten. Bertan 9 egun eman zituzten, bakartuta, Lege Antiterroristaren aplikazioaz.\nCarabanchelen hil zenAldatu\nHil aurreko egunean Joxe Arregi Carabanchelgo espetxeko ospitalera eraman zuten. Mediku txostenaren arabera, honako zauriak zituen Carabanchelen sartu zenean: «hematomas periorbitales con derrame conjuntival en ojo derecho, diversos hematomas en hombro derecho, caras internas de ambos brazos y piernas, grandes hematomas en ambos glúteos, heridas por quemaduras de segundo grado en plantas de ambos pies». Horrezaz gainera: «estado estuporoso del que se recuperaba paulatinamente, disnea intensa y dolor abdominal difuso sin signos de abdomen agudo». Egin zizkioten erradiografiek «un pulmón relativamente encharcado» zeukala erakutsi zuten.\nCarabancheleko ospitalean ziren Iñaki Agirre (ETA (pm)), Xose Lois Fernández González (GRAPO), eta Lois Alonso Riveiro (PCE (r)) preso politikoek Arregirekin egon eta bere lekukotza jasotzeko aukera izan zuten: Gutun batean adierazi zutenez, oso latza izan da! esaldiarekin laburbildu omen zuen Joxe Arregik hamar egun haietan pasatakoa.\nHaren egoera ikusita, Carabancheleko zuzendariak ospital zibil batera eramateko agindu zuen, baina ez zen kartzelatik bizirik irten.\nAutopsiaren arabera, Joxe Arregiren heriotzaren eragile nagusia bronkoneumonia izan zen. Santi Brouard HASIko presidente eta sendagileak adierazi zuen "bañera" izenez ezagutzen den tortura motak baino ezin zezakeela eragin bronkoneumonia hori.\nJose Manuel Blanco, Poliziaren Zuzendari Nagusiak, Arregiren heriotza zabaldu orduko adierazi zuen "atxilotu horri egindako galdeketetan ez zaio inolako tratu txarrik egin". Handik gutxira dimisioa emango zuen.\nJoxe Arregiren gorpuaren argazkiakAldatu\nJoxe Arregi torturen ondorioz hil zela are begi bistakoagoa egin zen, pertsona anonimoei esker, bere gorpuari egindako argazkiak komunikabideetan zabaldu zirenean. Argazki haietan torturak eragindako zauri eta ubeldura nabarmenak ikus zitezkeen, hala nola, oinetan zituen erredurak.\nBerria egunkariak, 2009ko maiatzaren 24an Igandea gehigarrian argitaratutako erreportajean  , argazki haiek Juan Kruz Uzurrunzagak eta Bixente Ameztoik egin zituztela argitu zuen.\nTorturaren gaineko auziaAldatu\nMadrilgo Giza Eskubideen Batzordearen arabera, 73 poliziak hartu zuten parte Joxe Arregiren galdeketetan, Brigadas Regionales eta Central de Informacion taldekoak. Horietako bost atxilotu eta Joxe Arregiren heriotza eragin zuten torturen egile izatea leporatu zieten: Ricardo Sanchez, Juan Antonio Gonzalez, Juan Luis Mendez, Julian Marin Rios eta Juan Antonio Gil. Martxoaren 25ean libre gelditu ziren denak.\nAntonio Gil Rubiales eta Julián Marín Ríos polizia kideak baino ez zituzten prozesatu. 1983. urtean epaitu zituzten Madrilgo Auzitegi Probintzialean. Epaiketan, Marinek, Joxe Arregi atxilotu eta galdekatu zuten polizia taldearen buruak, esan zuen "jakina eta ezaguna dela terroristak autolesionatu eta gero tratu txarren aurkako salaketak jartzen dituztela". Epaitegi horrek bi aldiz absolbitu zituen. 1989. urtean Espainiako Auzitegi Gorenak zigortu egin zituen: hiru hilabeteko atxiloaldia eta bi urtez lanik eta soldatarik gabe Gili, eta hiru hilabeteko atxiloaldia eta hiru urtez lanik eta soldatarik gabe Marini.\nSendagileak ere baiAldatu\nBeste aldetik, Bartzelonako Medikuen Elkargo Ofizialak eta Hego Euskal Herriko berrehun sendagilek Joxe Arregiren zaurien larritasuna estaltzen saiatu ziren lau mediku salatu zituzten, eta Deontologia Batzordearen zigorra eskatu: Santiago Martín Pachón, Estatuko Segurtasuneko Zuzendaritzaren mediku-zerbitzuen burua, Miguel Usieto Arvej, Isidro Alvarez García eta Javier Juan Etreros Huarte doktoreak ziren salatutakoak. Azken hiru horiei torturak estaltzeko txostenak manipulatzea leporatu zieten. Madrileko Medikuen Elkargo Ofizialak ez zuen inolako neurririk hartu mediku horien kontra.\nMadrileko Giza Eskubideen aldeko elkarteak ere mediku hauek prozesatzea eskatu zuen, baina zabaldutako prozesamenduko espedientea itxi egin zuen Madrileko 13. instrukzioko epaitegiko Jose Antonio de la Campa epaileak.\nEspainiako Barne Ministro Juan Jose Rosonek Santiago Martin Pachon kargutik kendu zuen jendaurreko agerraldi batean, baina kasuaren oihartzuna iraungi zenean, berriro jarri zuen Estatuko Segurtasuneko Zuzendaritzaren zerbitzu medikoen buru, inolako publizitaterik gabe. Izanez ere, Martin Pachon Goi Mailako poliziaren inspektorea ere bazen.\nTorturatzaileen geroko ibilbideaAldatu\nJuan Antonio Gil Rubiales 1985ean Iruñean inspektorea zela, kazetariek in fraganti harrapatu zuten kalez jantzitako beste 11 polizirekin batera, manifestazio bateko partaideak beisboleko bate eta katez jipoitzen. Mikel Zabalza hiltzeraino torturatu zutelako beren samina agertzen ari ziren herritarrak jipoitzen, hain zuzen ere.\n1992an Madrilgo Brigada de Seguridad Ciudadana delakoan ziharduen, gero Unidad de Intervencion Polizialaren buru izendatu zuten, 2003an Arona (Tenerife) herriko polizia buru eta 2005ean Tenerifeko Probintziako Komisario buru. Gil Rubiales 2008ko uztailaren 7an hil zen Santa Cruz de Tenerifeko bere bulegoan. Estatuaren, militarren eta eliza katolikoaren ohore ofizialekin lurperatu zuten .\nAuzi honetan kondenatutako beste polizia, Julian Marin Rios, Poliziaren Artezilari Taldearen buru izendatu zuten 1987ko irailean. Orain, Julián Marínek, urteak daramatza Kitoko (Ekuador) Espainiako enbaxadan, «Agregado de Interior» gisa.\nHasieran auzipeturiko beste hiru polizien kasuan, Ricardo Sánchez «Brigada Central de Policía Judicial»-eko inspektore-nagusi zen dagoeneko 92an, eta Juan Luis Mendez Madrilgo «Brigada Provincial de Seguridad Ciudadana»-ko buru 94ean. Juan Antonio González Garcíak ere oso kargu garrantzitsuak izan ditu, eta gaur egun «Comisaría General de la Policía Judicial»-eko burua da .\nZizurkilen herriko plazari Joxe Arregi izena eman zioten 1981ean. Herrian gehiengoa zuen Ezker Abertzalea 2007ko udal hauteskundeetan legez kanpo utzi zutela baliatuta, 2008ko apirilaren 14an Angeles Lazkano (EAJ) buru zuen Zizurkilgo udalak izena aldatzea erabaki zuen «biktimen sentsibilitateari eraso» egiten ziola argudiatuta. Zinegotzi guztiek bozkatu zuten mozioaren alde, EAJko bost zinegotziek, EAko biek, eta PSE-EE, PP eta Aralar-EB koalizioko banak .\nEuskal Herrian, Joxe Arregi hil zeneko eguna gogoratzeko, Torturaren Aurkako Eguna egiten da otsailaren 13an.\n↑ Punto y Hora, 214. alea, 1981ko otsailaren 19a\n↑ Deia, 1981eko otsailaren 14a\n↑ Hilobitik atera genuen argazkiak egiteko pdf Berria egunkaria\n↑ Joxe Arregiren argazkien egia Bideoa berria.info\n↑ Enterrado con honores oficiales uno de los policías que torturaron a Joxe Arregi gara.net\n↑ Joxe Arregiren torturatzaileak gara.net\n↑ Arregi eta Gerestari eskainitako plazei izena aldatzea erabaki du Zizurkilgo Udalak berria.info\nJoxe Arregiren oin errearen argazkia\nJoxe Arregi torturaz hilaren argazkia\nJoxe Arregi torturaz hilaren argazki saila\nBideoa Joseba Arregi\nBideoa Joseba Arregiren gorpuaren argazkiak nola atera ziren berria.info\nBideoa Joseba Arregiren gorpuaren argazkiak nola atera ziren youtube.com\nBideoa Saria torturatzaileari\nAzken aldaketa 11 urria 2019(e)an, 16:05(e)tan\nOrriaren azken aldaketa: 11 urria 2019, 16:05.


Ekoizpena gora, ikusleak behera - Zumaia - Baleike.eus\nEkoizpena gora, ikusleak behera\nIhintza Elustondo 2020-03-16 11:08\nGero eta jende gutxiago joaten da zinemara; hala diote datuek. Leku guztietan antzeman dute jaitsiera, baita eskualdean ere. 50 urtetik gorakoak dira ikusle gehienak. Ezbairik gabe, eragina izan dute plataforma digitalek.\nGero eta zinema gehiago ekoizten da Euskal Herrian, euskarazko gero eta film gehiago dago, eta kalitatea ere goraka doala diote adituek. Badirudi loraldi horrek berarekin ekarri behar dituela ikusleak, baina hori ez da horrela. Zinema aretoetan gero eta jende gutxiago elkartzen da. Are gehiago: zenbait herritan zinema kudeatzeaz arduratzen diren erakundeak galera nabaritzen ari dira. Beraz, argi dago: zerbait gertatzen ari da.\nAzpeitian duela bi urte antzeman zuten etena; 2018ko abenduan. Kulturaz kooperatiba arduratzen da Azpeitiko Soreasu antzokiaren kudeaketaz, eta han ematen dituzte filmak; kooperatiba horretako gerente Xabier Aranbarrik azaldu duenez, “nabarmen” jaitsi da azkenaldian zinemara joaten den ikusle kopurua. “2018aren amaieran eta 2019aren hasieran nabaritu genuen jaitsiera, eta pentsatzen genuen eguraldi ona egiten ari zelako izango zela. Buelta etorriko zela uste genuen, baina oraindik ez da etorri, eta ez dut uste etorriko denik”.\nAranbarri ez da ausartzen beherakada hori eragin duen arrazoi bat ematera: “2018an Netflixek izen pixka bat hartu zuen, baina ez dakit hori ote den arrazoia. Izan ere, ez dauka zerikusirik film bat etxean edo zineman ikusteak. Etxean, zapping egiten hasten zara, ez zara adi egoten… Zineman, berriz, film horretan zentratzen zara, eta beste dena ahazten duzu. Baina bizi garen abiaduran ez diogu horri garrantzirik ematen. Bizpahiru gauza aldi berean ikustea gustatzen zaigu, baina zer gertatzen da? Askotan ez dugula bat bera ere ganoraz ikusten. Presazko dinamika batean bizi gara”.\nKopuruak esku artean ditu Aranbarrik. 2017tik 2018ra %6 igo zen ikusle kopurua Soreasu zinema aretoan. Hurrengo urtean, berriz, 2018tik 2019ra, %9 jaitsi ziren ikusleak –umeen eta helduen filmak kontuan hartuta–; umeen filmetako ikusleakbakarrik zenbatuta, %27koa izan zen jaitsiera.\nHaren arabera, adin tarte bateko jendea ez da joan ere egiten zinemara: 9 eta 15 urte bitartekoen artean nabaritzen du hutsunea Kulturazeko kideak. “Eta jartzen ditugu beraientzako moduko filmak, baina ez dira joaten. Beste ohitura batzuk dituzte: kalean ikusten ditut, edo ikastetxean nahiz futbol zelaian… Lehen, adin horretako gaztetxoak zinemara joaten ziren, eta orain galdu egin da ohitura hori”. Helduen kasuan, “nahasketa handia” dagoen arren, 50-55 urtetik gorakoak dira fidelenak: “Badaude 70 bat lagun beti joaten direnak”. Film batetik bestera aldea egon ohi den arren, batez beste, 143 pertsona joan ohi da asteburuero zinemara –emanaldi guztien batura da hori; hau da, bizpahiru proiekziotan pilatzen den jende kopurua–.\nJaitsiera defizita eragiten\nKulturaz kooperatibak 2014an Soreasu antzokia kudeatzeko lehiaketa publikoa irabazi zuen, eta ordutik arduratzen da erakundea Azpeitiko zinema saioez. Azpikontratatutako enpresa moduan lan egiten dute Kulturazekoek Soreasun, eta baldintza batzuk bete behar dituzte: prezio jakin batzuk ezarri, film komertzialak bota…\nKontua da, beherakada hainbestekoa ari dela izaten, Kulturazen kultur proiektuari eragiten ari zaiola zinemaren beherakada. 15.000 euroko galera izan zuen iaz Kulturazek, zinemaren jaitsieraren ondorioz.\nIrtenbiderik badago? Kulturazekoak askotan saiatu dira autokritika egiten, eta azkenean, ondorio batera iritsi dira: “Galdu egin da zinemara joateko ohitura”. Horren ondorioz, zinemak zerbitzu publiko bat izan behar duela uste dute, beste herri askotan bezala. “Izan ere, ez dugu nahi herriari zinema mugatzea, baina zinema bera bakarrik ez da finantzatzen gaur egun”.\nLeku guztietan, arazo bera\nAzpeitian gertatzen ari den gauza bera ari da gertatzen gainontzeko herrietan ere. Hala dio Cruz Mari Manzisidor Zumaiako zineforumeko arduradunak: “Zumaian eta leku denetan ari da ikusle kopurua jaisten». Haren arabera, ohitura aldaketa ari da gauzatzen gizartean. «Jendea ez da joaten zinemara lehen bezala. Jendea film jakin bat ikustera joaten da orain, eta lehen zinemara joaten ginen, zer film ikusiko genuen jakin gabe”, dio.\nHaren esanetan, filmaren arabera, “batzuetan jende gehiago eta besteetan gutxiago” elkartzen den arren, orokorrean, jaitsiera antzeman dute azken urteotan. “Asko jaitsi da ikusle kopurua, batez ere, gazteen artean. Gazte batzuk joaten dira zinemara, baina gehienak, %80 edo, 50 urtetik gorakoak izaten dira. Gazteekin dago arazoa; gazteek plataforma digitaletan kontsumitzen dituzte filmak eta telesailak”. Adibide bat ere jarri du Manzisidorrek. “Behin, gazte bati entzun nion: ‘Nik ez dut ordainduko zazpi euro eta piku film bat ikusteko, neure etxean ikusiko dut deskargatuta’. Eta nik pentsatu nuen: ‘Txuleta on bat jan nahi duenak jatetxera joan eta 25 euro ordaintzen ditu. Etxean ere egin dezakezu txuleta bat zartaginean, baina ez da gauza bera’”. Haren arabera, ez da baloratzen zineman film bat ikustea egungo gizartean. “Film bat ikustera joaten zara, eta zure albokoa, agian, eskuko telefonoari begira dago”.\nHori bai, kontraesan bat nabaritu du Manzisidorrek: jendea Urbil gisako merkatal zentroetara joaten da zinemara. “Asteburuetan sekulako ilarak egoten dira”, dio. Haren iritziz, autopista nahiz krispetak kontuan izanda, garestiago ateratzen da plana: “Arratsalde batean 20 euro gasta ditzakezu. Aldiz, Zumaian 5,5 euroan ikus dezakezu film bat. Ez dakit Urbilera arratsalde pasa joatea den erakargarria edo modan dagoen, baina han ikusten dut jendea”.\nZumaian zineforuma leihatilan lortutako diruarekin eta udalak emandako laguntzarekin finantzatzen dute. Baina asteburuetako zinemaren kudeaketa “erdi pribatua” da, eta Manzisidor bat dator Aranbarrik esandakoarekin: “Nire ustez, zinemak zerbitzu publikoa izan behar du gaur egun”.


Saint-Césaire-de-Gauzignan - Wikipedia, entziklopedia askea.\nFrédéric GRAS (2014-2020)\n44° 01′ 47″ N, 4° 12′ 18″ E / 44.0297°N,4.205°E / 44.0297; 4.205Koordenatuak: 44° 01′ 47″ N, 4° 12′ 18″ E / 44.0297°N,4.205°E / 44.0297; 4.205\nBrignon, Castelnau-Valence, Cruviers-Lascours, Martignargues, Saint-Étienne-de-l'Olm, Saint-Jean-de-Ceyrargues eta Saint-Maurice-de-Cazevieille\nSaint-Césaire-de-Gauzignan (frantsesez eta ofizialki: Saint-Césaire-de-Gauzignan) Okzitaniako udalerri bat da. Administratiboki Frantziako Gard departamenduan dago, Okzitania eskualdean. 2013an 363 biztanle zituen.\n2007an Saint-Césaire-de-Gauzignan udalerrian erroldatutako biztanleak 268 ziren. Familiak 104 ziren, horien artean 28 pertsona bakarrekoak ziren (4 bakarrik bizi ziren gizonak eta 24 bakarrik bizi ziren emakumeak), 44 seme-alabarik gabeko familiak ziren, 28 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 147 etxebizitza zeuden, 109 familiaren etxebizitza nagusia ziren, 27 bigarren erresidentzia ziren eta 11 hutsik zeuden. 127 etxeak ziren eta 20 apartamentuak ziren. 109 etxebizitza nagusietatik 82 bere jabearen bizilekua ziren, 21 alokairuan okupaturik zeuden eta 6 doan lagata zeuden; 2 etxek bi gela zituzten, 12 etxek hiru zituzten, 26 etxek lau zituzten eta 69 etxek bost zituzten. 87 etxek euren parking plaza propioa zuten azpian. 42 etxetan ibilgailu bat zegoen eta 61 etxetan bat baino gehiago zituzten.\nSaint-Césaire-de-Gauzignan udalerriko biztanleria-piramidea 2009an .\n2007an lan egiteko adina zuten pertsonak 167 ziren, horien artean 115 aktiboak ziren eta 52 inaktiboak ziren. 115 pertsona aktiboetatik 107 lanean zeuden (65 gizon eta 42 emakume) eta 8 langabezian zeuden (2 gizon eta 6 emakume). 52 pertsona inaktiboetatik 23 erretiraturik zeuden, 10 ikasten zeuden eta 19 "bestelako inaktibo" gisa sailkaturik zeuden.\n2009an Saint-Césaire-de-Gauzignan udalerrian 111 unitate fiskal zeuden, 271,5 pertsonek osaturik. Pertsona bakoitzeko diru-sarrera fiskalaren mediana urteko 14.832 euro zen.\n2007an zeuden 7 komertzioetatik, 1 erauzte enpresa zen, 3 eraikuntza enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2000. urtean Saint-Césaire-de-Gauzignan udalerrian 27 nekazaritza-ustiategi zeuden, 476 hektarea erabiltzen.\nSaint-Maurice-de-Cazevieille (2,3 km)\nMartignargues (2,7 km)\nCruviers-Lascours (2,8 km)\nSaint-Jean-de-Ceyrargues (3,0 km)\nBNF: 15254880w (data)\nOrriaren azken aldaketa: 17 iraila 2020, 16:37.


"Koronabirusa dela eta giroa lasaiago dago, ez dago betiko zarata" - Tolosa - Tolosaldeko ataria\n"Koronabirusa dela eta giroa lasaiago dago, ez dago betiko zarata"\nRebeka Calvo Gonzalez 2020-03-25 09:49\nIndian dago Naiara Urkizu tolosarra. Otsailaren 29an joan zen eta oraindik ezin du itzuli. Lasai dago ordea, eta egoera honek duela 20 urteko India ezagutzeko aukera eman diola esan du yoga irakasleak.\nKoronabirusak mundu mailan sortu duen egoerak Indian harrapatu du Naiara Urkizu (Tolosa, 1983).\nBikotekidearekin batera dago bertan, eta egoera kezkagarria ez bada ere, egunetik egunera neurriak zorrozten ari direla dio. Printzipioz apirilaren 22an izango dute itzulerako hegaldia.\nNoiz joan zinen Indiara eta zein da orain zure egoera?\nOtsailaren 29an iritsi ginen Indiara, apirilaren 8an bueltatzeko asmoz. Baina asko aldatu da egoera iritsi ginenetik, ez bakarrik Indian. Lehenik bueltarako hegaldia atzeratu zuten apirilaren 22ra arte, baina egoera egunetik egunera asko aldatzen ari denez beste bi hegaldi erostea erabaki genuen, baina biak utzi dizkigute bertan behera.\nZein da Indiako egoera, koronabirusari dagokionez?\nHemen egoera lasai dago eta horregatik ez ginen urduritu hegaldiak atzeratzean. Ez dago infektatu asko, eta orain arte pertsona gutxi hil dira India osoan eta pertsona asko bizi dela kontuan izanda, kopuruak ez dira kezkagarriak. Baina gobernua kanpoan gauden guztioi etxera bueltatzeko esaten ari da, eta horrek pixka bat urduritzen du. Ondo gaude eta onartu dugu jada behar bada luze geratuko garela hemen. Asko gara egoera berean. Familia eta lagunak ondo daudenez, lasai gaude.\nZein neurri hartu dituzte Indian birusa ez hedatzeko?\nKonfinamenduan gaude martxoaren 22tik, hilabete guztia emango dugu horrela. Higiene neurriak hartzen ari dira, geroz eta gehiago. Indian eskertzekoa da! Nork esango zigun India nahiko garbi ezagutuko genuela!\nNabaritzen dituzue neurriak egunerokoan, beraz.\nLeku guztiak garbi mantentzen saiatzen dira, eta askok maskara daramate. Atzerritarroi hobeto begiratzen digute maskara edo zapi bat eramaten badugu. Leku batzuetako sarreran eskuak lehorrean garbitzeko alkohola eskaintzen dute, eta noski, guztiok erabiltzen dugu.\nKanpotik badago irudipena koronabirusa Indian zabalduz gero, Europan bezain egoera larria edo larriagoa biziko lukeela herrialdeak, jende asko bizi da bertan, dentsitate handia du...\nHorrela da, eta hemen leku askotan desnutrizioa dago, eta dagoeneko egoera nahiko larriak bizitzen dituzte. Birusa nola zabaltzen den ikusita, hemen ere segituan zabaldu liteke. Badira hiru bat aste bisarik ez dutela ematen eta kanpotik ezin dela inor sartu ere.\nAlarma egoera honek etxetik kanpo harrapatu zaitu, nola ikusten duzu distantziatik? Europa dago orain, birusaren epizentroan, eta neurriak zorrozten doaz.\nEsan bezala, hemen egoera lasaiagoa da, eta udara datorrenez tenperaturak asko igoko dira. Badirudi birusa 28 graduen gainetik desagertu egiten dela, hori kontuan izanda espero dugu ez dela horrenbeste zabalduko. Gehien kezkatzen nauena egoera soziala da. Hemen ere eskolak eta dendak itxi dituzte eta egunero ospatzen dituzten ofrendak ere bertan behera utzi dituzte eta hori oso arraroa da. Jendearen begietan sumatu dezakezu ez dutela normalean saltzen dutena saltzen eta lan gutxiago dutela. Egunean bizi dira hemen, estu, eta egunean bertan saltzen dutenaren araberako jatekoa eraman dezakete etxera.\nIndiarrek betetzen dute beraz, etxean geratzeko agindua?\nNabaritzen da jendea etxeetan dagoela. Oso jende gutxi dabil kalean, erosketak egin eta etxera itzultzen dira, han bezala. Giroa lasaiagoa da, ez dago betiko zarata, eta askok esaten dute India horrela zela duela 20 urte, oso lasaia. Egia esan, nolabait, luxu bat da hemen isiltasun eta garbitasun egoera hau ezagutzea, aspaldian bezala.\nHemengo egoera ikusita, beharbada nahiago duzu han geratu...\nHemen egunero yoga praktikatu eta janari ayurvedikoa jaten dugu eta horrek sistema immunologikoa indartsu mantentzen laguntzen du. Luxu bat da. Baina ez dakigu zer pasako den eta egoera soziala larrituz gero, ez dakigu zer gertatu daitekeen, agian hobe etxera joatea. Han ere egunero praktikatzen dugu yoga eta elikadura are gehiago zainduko dugu. Denok dakigu janaria osasuna dela, hori jan hura izan.\nYoga irakaslea zara Zarautzen, lagungarria izan al daiteke egun hauetan, etxetik ezin atera gauden honetan?\nBai, asko laguntzen du. Yoga Asan praktikak sistema immunologikoa indartsu mantentzen laguntzen du eta ez da zertan aditua izan behar, bakoitzak bere tamainan gauza asko egin ditzake.\nAriketa jakin bat edo zerbait berezia gomendatuko zenuke?\nYogan buruz beherako posturak lantzea gomendatzen da besteak beste, baina esan bezala, ez da buruz behera jarri behar! Zutik gaudela beti dugu burua bihotzaren gainean eta buruz beherako jarrerak dira bihotza buruaren gainean mantentzen dituztenak. Bularra zabaltzea ere gomendatzen da, eta arnasketa ariketak egitea, Pranayama. Yogak gorputza esnatu, burua lasaitu eta ongi sentitzen laguntzen du, eta etxean gauden bitartean, denbora arinago pasatzen ere! Ondo datorkigu oxigenatzea eta mugitzea.\nEta irakurketarako? Yogarekin zerikusia duen zerbait gomendatuko zenuke?\nB.K.S. Iyengar egilearen El arbol del Yoga liburua.\nETXETIK EZ ATERATZEKO AGINDUA\nIndian 1.300 milioi inguru pertsona bizi dira. Oraindik kutsatu eta hildako gutxi dituen herrialdea da, baina hala ere, zonalde batzuetan etxetik ez ateratzeko agindua emana du gobernuak, baita hiriburuan ere, Nueva Delhin, eta herrialdeko sartu-irtenak kontrolatu dituzte ere. Hala ere, Gobernuak ematen dituen datuak ez dira errealak, koronabirusa atzemateko proba gutxien egiten duen herrialdeen artean baitago India. Muturreko desberdintasunak ematen dira bertan, eta horregatik egoera larriagotu daitekeela diote; herritar guztiek ez dute osasun arretarako eskubiderik.\nKutsatutakoen datuei dagokienez, Indiako Medikuntza Ikerketarako Kontseiluak dio martxoaren 22an 19.974 proba eginak zituztela, eta 482 positibo zeudela eta 10 hildako.


Kultura ekitaldiak antolatzeko bilera Kafe Antzokian\nI.A. 2004-08-31 12:40 Elgeta Espaloia Kafe Antzokian lau talde osatu gura dituzte eta horietako bat hasi da bidea egiten: Kultura taldea. Bertan, antzerkiak, dantzak, hitzaldiak eta kontzertuak erabakitzen dira. Espaloia Kafe Antzokitik gonbidapena egin dute jendeak parte hartu dezan.\nIrati Agirreazaldegi 2004-07-23 13:25 Elgeta Elgeta eta Bergara arteko Goimendi auzoan Santixao jaiak ospatuko dituzte asteburuan.\nIrati Agirreazaldegi 2004-07-22 14:02 Elgeta Oraindik data zehazteke badago ere, irailean irekiko ditu ateak Haurreskolak. Behin-behineko kokapena Herri Eskolan izango duenez, ume txikienendako gela bat egokitzeko lanetan dihardute beheko solairuan hainbat beharginek egunotan.\nSalbador jaiak antolatzeko bilera astelehenean\nIban Arantzabal 2004-07-21 19:55 Elgeta Salbador jaiak izango dira abuztuaren 6an. Meza egongo dela ziurta daiteke, baina iazko antolatzaileak ez daude ziur ia egingo den beste ekintzarik edo ez. Bilera deitu dute uztailaren 26rako. Han erabakiko da zerbait egin behar den Salbador ospatzeko.\nJaien balorazio positiboa egin dute bileran\nIrati Agirreazaldegi 2004-07-20 22:42 Elgeta Jaien balorazioa egiteko bilera astelehenean izan zen. Jaietan egon zen guztia gonbidatuta egon arren zortzi lagunek baino ez zuten parte hartu batzarrean. Hala ere, euren iritziak jaso eta hurrengo urteetako jaiak antolatzean kontuan izango dituzte.\nIrati Agirreazaldegi 2004-07-16 21:53 Elgeta Nagusiendako zentro berria inauguratu zuten barikuan Elgetan. Besteak beste, Gizarte Politikarako diputatu Esther Larrañaga eta Patxi Basauri Elgetako alkatea izan ziren inaugurazio ekitaldian. Zentroak egunez joango diren adinekoendako zazpi leku ditu eta etxebizitza babestuan hiru lagunendako tokia egongo da.\nMendiko txirrindulari lasterketa domekan\nIrati Agirreazaldegi 2004-07-15 17:40 Elgeta Datorren domekan, uztailaren 20an, Euskadiko Mendiko Txirrindulari Lasterketa jokatuko dute txirrindulari amateurrek goizez. Aurtengoa probaren hogeigarren edizioa izango da. Elgetan abiatu eta 124 kilometroko ibilbidea egingo dute.\nElgetako hilobiei buruzko informazioa Aranzadi elkartearen webgunean\nIrati Agirreazaldegi 2004-07-14 17:50 Elgeta Gerra Zibileko hainbat hilobi aurkitu dituzte Elgetan eta Aranzadi elkartekoak ikerketan jardun ostean emaitzak euren webgunean ipini dituzte ikusgai.\nIrati Agirreazaldegi 2004-07-14 11:50 Elgeta Batzarra atzeratua geratu da. Hasieran eguaztenean egitekoa bazen ere orain astelehenean izango da, 21:00etan. Jaietan egon den guztia dago gonbidatua. Balorazio idatzia egingo da eta hurrengo urteetarako finkatuko dira jarraibideak. Udalean izango da bilera.\nJaiak baloratzeko batzar irekia deitu dute\nLeire Kortabarria 2004-07-12 19:30 Elgeta Azoka Nagusiko jaiak baloratzeko batzarra deitu du jai batzordeak. Etzi izango da, hilak 14, Espaloia Kafe Antzokian, 21:30ean.\nIstripua gertatu da Eibarko norabidean eta errepidea itxita dago\noihana elorza 2004-07-09 10:57 Elgeta Bi autok elkar jo dute eta oraindik erabat itxita dago Elgetatik Eibarrera doan errepidea. Garabi bat bertan dago eta bide bat laster zabalduko dute.\nElgetako musikariak asko ikasi dutela erakutsi dute\nIban Arantzabal 2004-07-08 22:39 Elgeta Elgetako musika eskolakoek kontzertu ona egin dute. Hasieran nahiko urduri zeuden denak ere, baina azkenean kontzertu bikaina eman dute. Gabonetarako preparatzen hasteko moduan daude. Ba ei dago gogoa zerbait gehiago antolatzeko.\nElgetako musika ikasleen kontzertua eguenean\nI.A. 2004-07-07 11:32 Elgeta Espaloia Kafe Antzokian izango da ekitaldia. Bertan parte hartuko dute urtean zehar musika ikasten jardun duten lagunek. Pianoa, soinua, gitarra, txistua eta zeharkako flauta entzun ahal izango dira. Dena prestatuta dago eta entsegu orokorrean itxura ona eman zuten musikariek.\nEguenetik domekara giro onean, parranda-zale mozorroa erantzi gabe\nIrati Agirreazaldegi 2004-07-05 11:47 Elgeta Azoka Nagusiko Jaiak ospatu dituzte asteburuan Elgetan. Eguenean mozorro jaiarekin hasi eta domekan antzerkiarekin amaitu arte ekitaldi ugari izan da lau egunean herrian\nElgeta jaietan izango da hurrengo egunetan, uztailaren 4ra arte\nI.A. 2004-07-01 15:46 Elgeta Hasi dira herriko jaiak. Hasi urtero moduan egin dira, txupinazo eta umeendako jolasekin. Orain, jarraitu eta amaitu? ikusi egin behar. Zezenak, jolasak, herri kirolak, kontzertuak Gaztetxean, gaupasak, antzerkia, azoka nagusia... ez da faltako girorik.\nUdalak eta Diputazioak laguntza hitzarmena sinatu dute gizarte zerbitzuetarako\nIrati Agirreazaldegi 2004-06-29 15:04 Elgeta Elgetako Udalak eta Gipuzkoako beste hiru Udalek laguntzarako lankidetza hitzarmena sinatu dute Foru Aldundiko Gizarte Politikarako Departamenduarekin. Helburu nagusia landa eremuko zentro balioanizdunen bitartez adineko ezinduei laguntzea da.\nIrati Agirreazaldegi 2004-06-28 11:03 Elgeta Herriko dantzariez gain, baita Bergara, Antzuola, Arrasate, Aretxabaleta eta Soraluzekoek ere, 120 neska-mutilek jardun zuten dantzan goiz eta arratsalde Elgetan.\nGuztia prest dago Azoka Nagusirako\nUsoa Agirre 2004-06-23 12:50 Elgeta Dagoeneko prest dago guztia Elgetako Jaiak hasteko. Espaloia Kafe Antzokiaren inaugurazioa, umeen euskal jaia, mozorro festa, asto karrera, urteroko ferixia eta beste hainbat ekintza izango dira aurtengo jaietan. Festa eta umore ona izango dira nagusi Elgetan uztailaren 1ean hasi eta 4a bitartean, baina aurreko egunetan ere izango da zer ikusi eta zerekin gozatu.\nI.A. 2004-06-22 10:39 Elgeta Espaloia Kafe Antzokia txukun-txukun jarri dute. Udalak egin du inbertsioa eta baita Goibeko kultura elkarteak ere. Hauen guztien gaineko azalpena emango dute Ostegun goizean, 11:00etan, hedabideendako. Jendearendako zabalik izango da 20:00etatik aurrera.\nAreto Futboleko finalerdiak zapatuan\nUsoa Agirre 2004-06-17 13:22 Elgeta Zapatuan jokatuko dituzte Areto Futbol Txapelketako finalerdiak. Ariñiketan, Makanaki, Vicios eta Txapela sailkatu dira finalerdietarako.


Covid-19: Txertaketa kanpainaren hasiera Ertzaintzan, 2021eko otsailak 17\nLehen fasean 4.500 agentek jasoko dute dosia, hau da, kolektiboaren % 60k. Horrez gain, IMQ Zorrotzaurre eta Erandioko Quiron lehen lerroko osasun langileak txertatzen jarraituko dute.\nAstraZenecaren txertoa militarrek, poliziek, suhiltzaileek eta irakasleek jasoko dute\nHasi da jada txertaketa Ertzaintzan\nEusko Jaurlaritzaren Osasun Sailak gaur, asteazkena, abiatu du Ertzaintzako agenteei covid-19ari aurre egiteko txertoa jartzeko kanpaina.\nErtzaintzak 7.350 agente dauzka, gutxi gorabehera, eta Osakidetzak AstraZenecaren 4.500 dosi bideratuko dizkio. Hala, lehendabiziko fasean, lantaldearen % 60 baino gehiago txertatuko dute.\nHasteko, lehen lerroan lan egiten duten eta koronabirusarekin kutsatzeko arriskua duten agenteei jarriko diete txertoa. Zehazki, kalean lan egiten duten eta herritarrekin etengabeko harremanean dauden ertzainak dira. Lehen talde horretan, Trafikoko, Herritarren Babeseko, Brigada Mugikorreko eta Zaintza eta Erreskateko unitateko agenteak daude: 3.280 ertzain, guztira. Bigarren taldean, Genero eta Etxeko Indarkeria ataleko eta Ikerketako eta Polizia Judizialeko ertzainak daude. Hirugarren taldea unitate espezifikoetako 232 ertzainek osatzen dute, eta txertoa jartzeko lehenengo fasea horiekin amaituko da. Bukatutakoan, 4.508 agente txertatuta geratuko dira.\nTxertaketa kanpaina Erandioko, Oiartzungo eta Arkautiko polizia-etxeetan egingo dute. Izan ere, Eusko Jaurlaritzaren arabera, hiru egoitzetan azpiegitura eta baliabide "egokiak" dituzte horretarako.\nSegurtasun Saileko bederatzi erizainek Osakidetzaren trebakuntza berezia jaso dute txertoa emateko.\nEusko Jaurlaritzak aurreikusi duenez, egunean 300-400 dosi jarriko dituzte, eta, ondorioz, lehen faseak 2-3 aste iraungo du.\nTxertaketa ospitale pribatuetan\nErtzainei ez ezik, gaur hasi dira txertoa jartzen osasun pribatuko lehen lerroko profesionalei. Gaurkoan IMQ Zorrotzaurre eta Erandioko Quiron ospitaleetako langileen txanda izan da eta txertaketa hainbat egunez luzatuko da.\nIMQ Zorrotzaurrek Moderna txertoaren 450 dosi jaso zituen atzo, eta datorren igandera arte lehen mailako langileei jarriko die txertoa. Hainbat txerto jaso dituzte, lehen dosia jaso dutenek bigarrena ere hartuko dutela bermatzeko.\nKoronabirusaren aurkako txertoa hartzen lehenak hauek izan dira: larrialdietakoak, koronabirusa duten gaixoen ospitaleratze unitateetakoak, eta laginak ateratzen eta gaixo zaurgarrien arretan lan egiten dutenak.\nZorrotzaurreko arduradunek datozen asteetan jasotzea espero dute gainerako langileak txertatzeko beharrezkoak diren dosiak.\nErNEk auzitegian salatuko du txertaketa plana\nBestalde, ErNE sindikatuak jakinarazi du auzitara joko duela 55 urtetik gorako 2.000 agenteentzat eta koronabirusa igaro duten 500 bat polizientzat txertaketa planik ez dagoelako.\nErNEk esan du dosi nahikorik ez egoteak ezin duela justifikatu txertaketa prozesuan izaten ari den "deskoordinazioa", eta gogora ekarri du beste hainbat sindikatuk eta erakundek ere salatu dutela kanpaina "kaotikoa eta penagarria" izaten ari dela.\nErNEk azaldu duenez, puntu gatazkatsua ondokoa da: "AstraZenecaren txertoa 18 eta 55 urte arteko pertsonei zuzenduta dagoenez, 55 urtetik gorako 2.040 ertzain dosirik hartu gabe geratuko direla, baita gaitza igaro duten 500 agenteak ere".\nSindikatuaren arabera, Eusko Jaurlaritza "inprobisatzen" eta, ondorioz, "langileen osasuna arriskuan" jartzen ari da. Hortaz, auzitegian salaketa jartzea erabaki du.


104 urte eta opari oso berezia! - Diario de Noticias de Navarra\n104 urte eta opari oso berezia!\neunate f. domínguez 16.04.2020 | 00:36\nBasilisa Maestre Ancinik 104 urte bete zituen atzo, eta urtebetetzea konfinatua ospatzen duen Gasteizko 100 urtetik gorako lehen emakumea bihurtu zen. Gasteizko alkateak eta Gizarte Politiketako sailburuak harekin ospatu zuten\nLan eta lan. Hori izan da Basilisa Maestre Ancinek 104ak bete ahal izateko errezeta, berak aitortu zuenez. Izan ere, Basilisak atzo bere urtebetetzearen kandelak itzali zituen, 104 kandel, eta konfinamenduak bilobak eta birbilobak besarkatzen utzi ez zion arren, Udalak berotasuna eman zion urtebetetze ezberdin eta berezi bat ospatu zezan. "Okupatuta gaude orain, amona telebistan aterako da Udaletxetik deitu diotelako", anekdota eta azalpen dibertigarri horrekin azaldu zien Basilisaren alabak senideei amonak urtebetetze dei oso berezia jaso zuela.\nBasilisa Maestrek betiON erabili du 2014. urtetik, eta emakume adinekoenen artean telelaguntza-zerbitzu horrek artatutako Arabako bigarrena da. Hala ere, Basilisa bihurtu da alarma estatuan konfinamendua agindu ondoren zerbitzu hau erabiltzen duten Arabako adinekoenen artean urteak bete dituen lehendabizikoa. Horregatik, hala alkateak nola sailburuak bat egin dute betiOnek bere erabiltzaileei urteurrenean egiten dieten zorion agurrarekin; izan ere, egokiera are bereziagoa da, beste pertsona nagusiek bezala Basilisak ezingo baitu bere senitarteko eta hurbilekoen bisitarik jaso. "Zorionak Basilisa! kontatu behar diguzu bizitzan zer egin duzun 104 urterekin hain eder eta polita egoteko", esan zion Gasteizko alkateak. Berak erantzun zionari: "Lan egin eta lan egin, gogor egin behar da lan". Ekitaldia Lehendakaritzan egin da bideo-dei baten bitartez. Basilisa Maestre, Marañongoa da (Nafarroan), baina Gorrebusto, Durruma Kanpezu eta Villafriako herritarra izan da bizitzan urte luzez, eta orain oso osasuntsu dago duela gutxi infekzio batetik suspertu ondoren. Bileran, Artolazabal sailburuak zorionak eman dizkio "hain eder egoteagatik", eta urtebetetze konfinatua igarotzea zein zaila den ulertu duela esan du, berak ere hilabete hasieran urteak bete zituelako eta ezin izan zuelako familian ospatu. "Ulertzen dut zure egoera. Nik ere uste nuen nire 50. urtebetetzea ezberdin ospatuko nuela. Baina konfinatuta ere pasatu nuen", esan eta erantsi zuen: "Ez kezkatu laster zure familiarekin ospatu ahal izango duzulako". Lauren arteko solasaldian, Basilisaren alabak aitortu zuen bere ama beti ari dela alkatea piropeatzen: "Oso alkate gaztea eta oso ederra dugula dio", aitortu zuen. Izan ere, berak baieztatzen zuen adierazpena izan zen: "Egia da, oso ederra zara", esan zion Gorka Urtarani. Berak lotsatu egingo zela erantzun zion, ez baitago piropoetara ohituta, eta "zu bai zarela polita" ere helarazi zion. Dei berezi horretaz gain, hain egun berezia galdu nahi izan ez zuten biloben eta birbiloben bideoak ere jaso zituen. "Negar egin du bideoekin", aitortu zuen alabak. Gerra zibilean, Basilisa Maestre Donostiara aldatu zen, eta hor etxeetan zerbitzari atera zuen bizimodua, emakume askok bezala. Ondoren, galtzerdiak ehuntzen lan egin zuen, eta gero horiek herrietan saltzen. Egun, artean ere irakurle porrokatua da, Arabako Errioxako liburu bat du esku artean, eta ez du huts egin eguneroko mezara konfinamendua baino lehen.\nMendeurrenak betiON telelaguntza-zerbitzuak ehun urteko adina gainditu duten 130 pertsona erabiltzaile ditu egun. Horietatik, 115 emakumeak dira, alegia, guztien % 88,5, eta zaharrena Donostiako herritar bat izan zen: joan den martxoan, 106 urte egin zituen. Hala ere, telelaguntza-zerbitzuaren erabiltzaile zaharrena Bilbon bizi den gizon bat da, eta 107 urte beteko ditu hurrengo uztailean. Zerrenda horri aurten ehun urte beteko edo bete dituzten adineko beste 113 pertsona gehitu behar zaizkio. Beraz, betiON zerbitzuan ehun urte bete dituzten pertsonak guztira 243 erabiltzaile izatera helduko dira, gehienean bakarrik bizi direnak; bada, Eusko Jaurlaritzako Gizarte Politiketako Sailak martxan jarritako telelaguntzak artatzen ditu. Eusko Jaurlaritzako Enpleguko eta Gizarte Politiketako Sailak bultzatutako telelaguntza-programak, egun, 57.000 erabiltzaile ditu guztira. % 77 inguru emakumeak dira, eta % 23, berriz, gizonak. Batez besteko profila bakarrik bizi den 80 urteko emakume nagusiarena da. Eusko Jaurlaritzako Gizarte Zerbitzuen Zuzendaritzak doako 900 telefono-linea bat gehitu dio betiOn Telelaguntza Zerbitzuari.


Axularrek segitu zuen itzala - Kultura - Berria\nAxularrek segitu zuen itzala\nEsteve Materraren 'Do(c)trina Christiana' liburuaren edizio kritiko bat kaleratu du Euskaltzaindiak, eta XVII. mendean euskaraz irakurtzeko gai zen komunitate baten berri ematen du ikerketa lanak\nEsteve Materrak 1617an idatzitako euskarazko dotrina ikertu duen ikerketa taldeko kideak, Euskaltzaindiko eta EHUko ordezkariekin. MONIKA DEL VALLE / FOKU\nZoriak ere badu bere eskeletoa. Duela gutxira arte, galdutzat ematen zen Esteve Materrak lapurtera klasikoan idatzitako Do(c)trina Christiana liburuaren 1617ko lehen edizioa, harik eta Aziti Bihia Hizkuntzalari eta Filologoen elkarteko kideek Danimarkan haren kopia bat topatu zuten arte. Talde hartako kide da Ekaitz Santazilia hizkuntzalari eta ikertzailea, eta argi azaldu du kasualitateak inoiz gutxi izaten direla erabat kasualitate. «Aurkikuntza egin genuenean, asko hitz egin zen txiripaz edo kasualitateaz, baina txiriparen lagungarri da talde formatu bat horretarako lanean egotea eta ikerketa egiteko erakundeen babesa jasotzea. Txiripak badu beste alde ukigarriago hori ere». Orain, Materraren liburuaren lehen bi argitalpenak aztertzen dituen edizio kritikoa kaleratu berri dute: Esteve Materraren Do(c)trina Christiana (1617&1623). Euskaltzaindiak eta Euskal Herriko Unibertsitateak elkarlanean argitaratu dute, Euskararen lekukoak eta Monumenta Linguae Vasconum bildumetan, eta ikerketaren parte izan diren sei egileren izenak datoz azalean: Dorota Krajewska, Eneko Zuloaga, Borja Ariztimuño, Oxe Uribe-Etxebarria, Urtzi Reguero eta Santazilia bera.\nLapurtera klasikoan idatzitako lehen obra da Materrarena, baina orain arte literatur historialariek «bigarren mailakotzat» jo dute autorea, Krajewska ikerlariaren hitzetan. Materraren izena gero heldu ziren Axularren eta Etxeberri Ziburukoaren itzalpean geratu izan da, baina ikerlarien azterketak zalantzan jartzen du uste hori. «Materra ez bide zen nolanahiko idazlea; bestela, zertarako eskatu euskalduna ez zen kanpotar bati dotrina euskarara bihurtzea, hemen Axular bezalako autoreak izanda?».\nMaterraren dotrinak protestanteen eta katolikoen arteko erlijio gatazketan du jatorria. Santaziliak azaldu du testuingurua: «Kontraerreforma hedatzeko liburu bat izan zen, garai hartako beste dotrina asko bezala. Erreformistek Bibliaren itzulpenak onartzen zituzten, eta horri esker dugu [Joanes] Leizarragaren lana euskaraz. Aldiz, kontraerreformistek testu erlijiosoak eta dotrinak bakar-bakarrik onartzen zituzten herriak egiten zuen hizkuntzan; ez Bibliak. Horretarako egin zen Materraren liburua: euskaldunak ziren lapurtarrek dotrina eta kristau ikasbidea bereganatzeko».\nArgi, beraz: Materreraren hizkuntza hautua ez zen inondik inora sinbolikoa izan. Euskaldunek euskaraz irakur zezaten idatzi zuen dotrina euskaraz; horregatik, XVII. mendean Lapurdin euskaraz irakurtzeko gai zen komunitate baten argazkia eskaintzen du testuak.\nBada hipotesi hori indartzen duen beste datu bat ere. Materrak behin eta berriz aipatzen du lehen edizioa umeentzako idatzi zuela, eta marinelentzat idatzi zuen bigarrena. Santazilia: «Horrek salatzen du Lapurdiko kostaldean bazela komunitate bat euskaraz irakurtzeko kapaza zena». Erabat funtzionala zen dotrina, ikerlariaren hitzetan. «Irakurtzeko ere egina dago, eta ez badakizu irakurtzen, entzuteko, baina irakurtzeko ere bai. Eta uste dut hori datu esanguratsua dela; gehiago ikertu behar dela, eta ikerketa lerro bat irekitzen duela. Ez dakigu zer tamaina zeukan euskaraz irakurtzeko kapaza zen komunitate horrek, baina badakigu ez zela halabeharrez goi-goi mailako jendea».\nMaterraren liburua Materrak idatzi ote zuen da duda. Euskarazko dotrina idatzi zuenerako, bazituen beste liburu batzuk argitaratuta frantsesez, eta egileak berak liburuaren hitzaurrean onartzen duenez, dotrina idatzi ahal izateko ikasi zuen euskara. Baziren Euskal Herrian liburu hori euskaraz idazteko gai ziren beste idazle batzuk, baina Materrari egin zioten enkargua. «Gure susmoa da ordurako prestigiozko idazlea zela, eta bere izena agertzeak pisua emanen ziola dotrina horri».\nMaterraren liburuaren hitzaurreak Oiharard izeneko bikario baten hitzak dakartza, eta, bertan zehazten denez, idazleak «hamar edo hamabi hilabete» nahikoa izan zituen euskara ikasteko. «Guk zalantzan jarri genuen hori», aitortu du Santaziliak. «Uste dugu hor egon zitekeela beste eskuren bat atzetik, eta Materrak izena eman ziola obrari, prestigioa».\nBaina nor da benetako egilea, orduan?\nIkertzaileek garai hartako beste idazleen estiloarekin alderatu dute Materraren estiloa, eta ondorio argirik ez dute atera. Axular bera izan ote zitekeen zen hipotesietako bat, baina ez dute topatu hori erabat baieztatzeko modurik.\nHizki soil batek ireki zien ikerlariei lehen edizioraino heldu ahal izateko bidea. Izan ere, liburuan bi eratara aipatzen da egilearen izena: egilea Materre izenarekin agertzen da edizio guztien azaletan, baina barrualdean Materra izenarekin aipatzen dute behin baino gehiagotan, eta hor topatu zuen giltza Krajewskak. Nahikoa izan zen egilearen abizeneko azken hizki hori aldatzea Danimarkako Errege Bibliotekan guztiz katalogatu gabeko Materraren liburu bat topatzeko. «Susmoa izan genuen lehen edizioa izan zitekeela, eta hala izan zen».\nIkerlariek liburuaren lehen bi edizioen transkripzioa bildu dute orain kaleratu duten edizio kritikoan, eta osorik eman dute lehen argitalpenaren faksimila ere. Horrez gainera, zenbait azterketa egin dituzte: liburuaren testuinguruari eta egileari buruzkoa, egileak erabiltzen duen euskarari buruzkoa eta bi edizioen arteko diferentziei buruzkoa.